Fersiwn Wreiddiol Llyfr Glas Nebo

Ma Mam yn deud mai sgwennu fa’ma ydi’r ffor’ ora rŵan. Achos fod ganddi hi ddim mynadd i ’ysgu i, dwi’n meddwl, dim mynadd neu ddim egni. Dwi’m yn siŵr pa un, neu os oes ’na wahaniaeth.

Fedra i ddim cofio gweddill y sgwrs, dim ond fod normalrwydd afiach wedi’n meddiannu ni oll. Na, doedd dim angen i mi ddeffro Siôn i ffarwelio â nhw ond roedd Mr Thorpe yn dymuno iddo gael ei holl dŵls o’r sied. Na, ddylwn i ddim dod allan i godi llaw ar y car. Roedd yr injan yn rhedeg yn barod, a doedd neb eisiau gwneud ffỳs.


Cywair Safonol
Mae fy mam yn dweud mai ysgrifennu yn fan hyn yw’r ffordd orau nawr. Oherwydd nad oes ganddi hi mo’r amynedd i’m dysgu, rydw i’n meddwl; dim amynedd neu ddim egni. Nid ydw i’n sicr pa un, neu a oes yna wahaniaeth.

Ni fedraf i gofio gweddill y sgwrs, dim ond fod normalrwydd afiach wedi ein meddiannu ni oll. Na, doedd dim angen i mi ddeffro Siôn i ffarwelio â nhw ond roedd Mr Thorpe yn dymuno iddo gael ei holl offer o’r sied. Na, ni ddyliwn i ddim dod allan i godi llaw ar y car. Rhedai’r injan yn barod, ac nid oedd neb eisiau gwneud/achosi ffwdan.



Cywair Clasurol
Y mae fy mam yn dywedyd mai ysgrifennu yn y fan hon yw’r ffordd orau yn awr. Oherwydd nad oes ganddi hi mo’r amynedd i’m dysgu, yr ydwyf i’n tybio/mi dybiaf, dim amynedd nac ychwaith dim egni. Nid ydwyf i’n sicr pa un, neu a oes yna wahaniaeth.

Ni fedraf i ddim cofio gweddill yr ysgwrs, dim ond fod ystad o normalrwydd afiach wedi ein meddiannu ni oll. Na, nid oedd dim angen imi ddeffro Siôn i ffarwelio â hwy ond yr oedd Mr Thorpe yn dymuno iddo gael ei holl offer o’r gweithdy. Na, ni ddyliwn i ddim dod allan i godi llaw ar y car. Rhedai’r modur yn barod, ac nid ydoedd neb eisiau achosi ffwdan.





